钦定古今图书集成/方舆汇编/职方典/第1493卷 > 顺宁府星野考 府志
## 钦定古今图书集成/方舆汇编/职方典/第1493卷 > 顺宁府星野考 府志

府总

海内诸郡邑各有分野，取二十八宿而占祲，祥应若符合。如顺郡距九州甚远，其属于何宿何度，甚难辨也，亦视其所附而已。榆称益，永称梁，顺与榆、永接壤，而顺可知矣。《天官书》云：“觜、觿、参，益州。” 又参为白虎三星，直者视为衡石。下有三星，其外四星，左右肩、股也。小三星隅置曰觜，觿为虎首，主葆旅事。《汉书》：分野属井鬼入参七度。《晋书》：次鹑首，未位。《隋书》：梁州上应觜参。《宋书》：丽中台上位，北斗开阳一星，《星经》太白为益州。又北斗第二星主益州。《元命苞》：“参流为益州。” 《文献通考》：梁州兼参宿。按图说属入参一度，犍为入参二度，越巂入参三度。以阴阳宫参九井十八度计之，滇不越二十七度间，顺当亦不出二十八度耳。